
Н А Р Е Д Б А 

за Общински фонд "Българска гора"


Глава първа


ОБЩИ ПОЛОЖЕНИЯ

Чл. 1.  С наредбата се определят условията за набиране и разходване на средствата, както и редът, по който се съставя, изпълнява и отчита Общинският фонд "Българска гора" към Община Своге, наричан по-нататък "фонда".


Чл. 2.  (1) Средствата на фонда се набират по открита сметка на Община Своге в левове и във валута.

(2) Приходите по чл. 94 от Закона за горите и разходите по чл. 96 от същия закон се групират по единната бюджетна класификация и по видове разходи.


Глава втора


ПРИХОДИ В ОБЩИНСКИЯ ФОНД "БЪЛГАРСКА ГОРА" 


Чл. 3.  Приходите в Общинския фонд "Българска гора" се набират от:


1.  такси от изключени и/или предоставени за ползване площи от горския фонд - общинска собственост;


2.  такси за всички видове ползвания и услуги, включително такси за ползване на диворастящи лечебни растения от горския фонд - общинска собственост, свързани с горския фонд - общинска собственост;


3.  средствата от прилагането на начините по чл.53 ал.3 от Закона за горите.


4. такси за издаване и съгласуване на лицензи, разрешителни, позволителни, удостоверения, проекти, планове, програми и други писмени документи, предвидени по Закона за горите.


5. средства от предоставени ловни площи от общинския горски фонд ;


6. такси от трофеи, добити по линията на международния ловен туризъм ;


7. глоби и обезщетения за извършени нарушения в горския фонд;


8. суми от продажба на вещи, отнети в полза на държавата по реда на глава осма от Закона за горите;


9. средства от продажба на имоти и вещи - частна общинска собственост, както и средства от отдаването под наем и учредяване на ограничени вещни права върху тях;


10. лихви и суми от финансовите операции със средства на фонда;


11. дарения, завещания, спонсорство и други;


12. средства от български или чуждестранни правителствени институции, неправителствени организации и лица с оглед на потребителската, защитната, средообразуващата и рекреационната функция на горите и научноизследователската и приложната дейност в горите;


13. кредити за възпроизводство на горите от общинския горски фонд;


14. приходи от учредено право на строеж и други вещни права върху гори и земи от общинския горски фонд;


15. глоби и имуществени санкции по глава седма на Закона за регистрация и контрол на земеделската и горска техника.


Чл. 4.  (1) Приходите служат за покриване на разходите според предназначението на фонда.

(2) Даренията, завещанията и приходите по чл. 3, т.11  се разходват съгласно волята на дарителя или на предоставилия средствата.

Глава трета

РАЗХОДИ ОТ ОБЩИНСКИЯ ФОНД "БЪЛГАРСКА ГОРА"

Чл. 5.  Средствата от Националния фонд "Българска гора" се разходват за:


1.  създаване на гори и за борба с ерозията в общинския горски фонд.


2.  подпомагане на физически лица - собственици на гори от горския фонд, в борбата им с ерозията.


3.  подпомагане на физически лица при залесяване на пустеещи земи извън общинския горски фонд;


4.  провеждане на отгледни, санитарни и възобновителни сечи в общинския горски фонд;


5.  събиране на суха и паднала маса в общинския горски фонд;


6.  защита на горите - собственост на общината и доставка на необходимите за целта препарати и материали, инструменти и защитни средства.


7.  охрана на горите и земите от горския фонд.


8.  отглеждане на горите в общинския горски фонд;


9.  строителство в горите и земите от общинския горски фонд за нуждите на общината и строителство на горски пътища, баражи и други укрепителни съоръжения.

10.  мероприятия, свързани с ползването и опазването на горите в защитените територии;

11.  ловни и рибно-стопански мероприятия в общинския горски фонд;


12.  горски разсадници, учебни и опитни полета, сортоизпитвателни участъци, семепроизводствени и вегетативни градини и маточни колекции;


13. строителство, придобиване, поддръжка, ремонт и други присъщи разходи за ДМА, собственост на общината и нейни органи и поделения. 

14. доставка на материали, торове, инструменти и съоръжения за дейности в общинските гори.

15. униформено, работно и защитно облекло на служителите по горите;


16.  издръжка на органите и поделенията по горите;

17.  издръжка на ведомствен финансов контрол.

18.  инвентаризация на горите на общинския горски фонд;


19.  изготвяне на устройствени проекти, планове и програми за общинския горски фонд;


20.  научно обслужване и внедрителска дейност на горското, ловното и непромишленото рибно стопанство.


21.  провеждане на международна дейност, свързана с горите.


22.  издаване и закупуване на печатни произведения, пропагандна и рекламна дейност, нагледни помагала и обучение.


23. погасяване на главници и лихви по ползвани кредити;

24.  застраховки и обезщетения;

25.  финансиране на проекти и дейности, определени в плановете за регионално развитие.

26.  дейности по възстановяването, поддържането и култивирането на лечебни растения  и техните находища в общинския горски фонд;безопасност и охрана на труда. 

27.  наблюдение и оценка на лечебните растения в общинския горски фонд;

28.  изграждане и поддържане на кадастъра на лечебните растения.


Глава четвърта


СЪСТАВЯНЕ НА ОБЩИНСКИЯ ФОНД "БЪЛГАРСКА ГОРА"


Чл. 6.  (1) Кметът на общината внася за разглеждане от Общинския съвет проект на план-сметка за приходите и разходите по фонда.


(2) Общинският съвет  утвърждава ежегодно план-сметката за приходите и разходите по фонда по предложение на кмета на общината.


(3) Когато съществено се изменят условията за образуването и разходването на фонда, се утвърждават изменения в план-сметката по реда на ал.2.


(4) Кметът на общината утвърждава числеността на персонала на органите и поделенията, финансирани със средства на фонда, и текущи промени в структурата на фонда или увеличаване на общата сума на план-сметката, както и когато промяната се налага от закон или от акт на Министерския съвет или на Общинския съвет.


Чл. 7.  (1) В случай че до началото на бюджетната година план-сметката на фонда не бъде утвърдена от Общинския съвет, приходите на фонда се събират в съответствие със Закона за горите и настоящата наредба, а разходите се извършват в размери не по-големи от размера на разходите за същия период на предходната година, като се отчитат влезли в сила нормативни актове, които предвиждат допълнителни или намалени фондови средства.


(2) Разпоредбата на ал. 1 не може да се прилага повече от 3 месеца.


(3) Кметът на общината при необходимост и при наличие на средства във фонда може да финансира авансово изпълнението на предвидените за текущата година мероприятия.


Чл. 8.  Кметът на общината в срок до 2 месеца след утвърждаването на план-сметката по фонда утвърждава план-сметките на органите и поделенията по горите на пряко подчинение на общината.


Глава пета


ИЗПЪЛНЕНИЕ НА ОБЩИНСКИЯ ФОНД "БЪЛГАРСКА ГОРА"


Чл. 9. Разпоредител със средствата на фонда е Кметът на общината.


Чл. 10.  (1) Общинските органи или упълномощени за това лица набират приходите съгласно глава втора и ги превеждат  по сметката на фонда.


(2) Сумите, от които се формират приходите на фонда, се внасят преди издаването на съответните документи, освен ако в закон или нормативен акт на Министерския съвет е предвидено друго.


(3) Събраните суми по ал. 1 и 2 се внасят по сметката на фонда в срок до 10 дни от постъпването им .


(4) Кметът на общината може да разрешава разчитане чрез прихващане на взаимно възникнали задължения между общината и нейните органи и поделения по приходите и разходите на Общинския фонд "Българска гора".


Чл. 11. Кметът на общината може да разпределя и преразпределя средствата по мероприятия съобразно спецификата на дейностите и в рамките на утвърдените средства.


Чл. 12.  (1) Кметът на общината организира изпълнението на фонда.

(2) Изпълнението на Общинския фонд "Българска гора" започва от 1 януари и завършва на 31 декември.

Глава шеста

ОТЧИТАНЕ НА ОБЩИНСКИЯ ФОНД "БЪЛГАРСКА ГОРА"

Чл. 13.  (1) Срокът за касовото изпълнение на Общинския фонд "Българска гора" е до 31 януари на следващата година.


(2) Отчетът на фонда се одобрява от Общинския съвет.


Чл. 14. Кметът на общината съставя, приключва и отчита изпълнението на фонда по  показатели на план-сметката.


Чл. 15.  (1) Контролът за изпълнението на фонда се осъществява от Общинския съвет.


(2) Кметът на общината определя правомощията на общинските органи и поделения по горите контрола за изпълнението на фонда.


ЗАКЛЮЧИТЕЛНИ РАЗПОРЕДБИ


§ 1.  Наредбата се издава на основание чл. 92 от Закона за горите.


§ 2.  Наредбата е приета с Решение № 128 по Протокол № 9/26.09.2000г. на Общински съвет Своге.

PAGE  
3

